**NOTĂ INFORMATIVĂ**

**la proiectul hotărîrii Guvernului privind aprobarea Regulamentului** **cu privire la publicitate şi promovarea medicamentelor**

Proiectul hotărîrii Guvernului privind aprobarea Regulamentului cu privire la publicitate şi promovarea medicamentelor ocupă un loc prioritar în procesul de promovare a modului sănătos de viaţă şi de asigurare a sănătăţii publice.

Una din măsurile de protecţie a consumatorului pentru care pledează Organizaţia Mondială a Sănătăţii (OMS) este încurajarea automedicaţiei controlate şi responsabile.

Automedicaţia responsabilă este definită ca fiind utilizarea raţională a medicamentelor într-un sistem de tratament cu avantaje evidente, precum: instituirea farmacoterapiei în timp util după debutul simptomelor, în cazul unei suferinţe minore; câştig de timp pentru pacient şi reducerea costurilor tratamentului în suferinţele uşoare şi trecătoare; câştig de timp pentru medic, care nu mai trebuie să acorde consultaţii şi să prescrie medicaţia pentru suferinţele minore, acest timp fiind în avantajul pacienţilor care necesită neapărat o consultaţie medicală.

În această ordine de idei, conceptul automedicaţiei controlate şi responsabile reflectă dreptul omului la informare.

Proiectul proiectul hotărîrii Guvernului privind aprobarea Regulamentului cu privire la publicitate şi promovarea medicamentelor care se eliberează fără prescripţie medicală (OTC), cât şi pentru cele care necesită reţetă de la medic (Rx). În primul caz, publicul vizat este consumatorul, care trebuie să fie informat corect, pentru a-şi forma propria opinie asupra valorii terapeutice a medicamentelor în cauză. În al doilea caz – actorii principali sunt specialiştii din domeniul sănătăţii – medicii şi farmaciştii, care au contact direct atât cu reprezentanţii medicali cointeresaţi în promovarea medicamentelor, cât şi cu pacienţii sau consumatorii de medicamente pe care pot să-i influenţeze.

Problema promovării etice a automedicaţiei în ţara noastră a fost discutată încă în octombrie 2010, în cadrul summitului ţărilor CSI şi a Europei de Sud-Est, care s-a desfaşurat la Chişinău sub genericul „Promovarea medicamentelor pe piaţa farmaceutică şi influenţa ei asupra sănătăţii publice, reglementarea promovării”. La finele înaltului forum, OMS a făcut două recomandări la nivel naţional:

* elaborarea legilor şi reglementărilor ce vor acoperi întreaga gamă a activităţii de promovare a medicamentelor;
* elaborarea mecanismelor de supraveghere şi monitorizare a publicităţii medicamentelor.

Luând în considerare cele expuse şi în temeiul Politicii de Stat în domeniul medicamentului aprobate prin Hotărârea Parlamentului Republicii Moldova nr. 1352-XV din 03 octombrie 2002, prevederilor Directivei 2001/83/CE a Parlamentului European şi a Consiliului din 06 noiembrie 2001 de instituire a unui cod comunitar cu privire la medicamente de uz uman*,* publicată în Jurnalul Oficial al Comunităţii, Ministerul Sănătăţii şi Agenţia Medicamentului şi Dispozitivelor Medicale a elaborat şi înaintează spre aprobare Regulamentul cu privire la promovarea etică a medicamentelor.

Regulamentul va acoperi cele două recomandări ale OMS, având drept scop oferirea cadrului necesar pentru implementarea standardelor etice de promovare a medicamentelor eliberate atât fără reţetă, cât şi pe bază de prescripţie medicală. Totodată, prin regulile impuse, va servi ca pârghie pentru monitorizarea publicităţii medicamentelor.

Implementarea proiectul hotărîrii Guvernului privind aprobarea Regulamentului cu privire la publicitate şi promovarea medicamentelor va contribui inclusiv şi la protecţia consumatorului final.